ספייס (אמצעי לחימה)

ספייס (באנגלית: SPICE, ראשי תיבות של Smart, Precise Impact, Cost-Effective) היא סדרת ערכות הנחיה שפותחה בישראל על ידי חברת רפאל - מערכות לחימה מתקדמות בע"מ. הערכה מאפשרת להפוך פצצה מוטלת רגילה לפצצה חכמה באמצעות הנחיה המבוססת על חיישן אלקטרואופטי או GPS. בשל דיוקה הרב של הספייס היא מכונה לעיתים בתקשורת "טיל", למרות שאין לה הנעה משלה אלא היא דואה או גולשת באוויר.

ערכת ההנחיה "ספייס" כוללת ראש ביות בעל מערכת ניווט אינרציאלית (INS) ומערכת GPS. הספייס שולחת תמונה עד לפגיעתה. הספייס מתקנת את מסלולה תוך כדי מעוף באמצעות כנפיים מתקפלות וסנפירים שונים. הטווח של הספייס יכול להגיע ל-150 ק"מ. חסרונה העיקרי של הספייס הוא מחירה הגבוה, עקב ההנחיה האלקטרואופטית היקרה, שנעדרת ממערכות הנחיה דוגמת ה-JDAM.
בעזרת הספייס הופכת הפצצה למדויקת עם רדיוס פגיעה של עד 3 מטרים מהיעד המתוכנן. המערכת ניתנת להרכבה על F-15 איגל, F-16 פייטינג פלקון ופאנביה טורנדו. ומורכבת על פצצות שימוש כללי מסוג MK-83 ו-MK-84 וכן על BLU-110, BLU-109, RAP-1000, RAP-200.

ישנן 3 דגמים של המערכת: Spice 250, Spice 1000 ו-Spice 2000. המספר מציין את משקל הפצצה בליברות. Spice 250 היא מערכת עצמאית, היינו כוללת את הפצצה עצמה ולא מורכבת על פצצה קיימת. ב-2021 רפא"ל יצאו עם גרסה חדשה של ה-Spice 250 לטווח ארוך יותר בשם Spice 250 ER.

כפיתוח המשך לטיל האוויר-קרקע פופאי (AGM-142 Have Nap) הספייס היא מוצר מתוצרת רפאל, הספייס הגיעה לבשלות מבצעית בשנת 2003 בטייסת F-16 של חיל האוויר הישראלי. ב-2018 נקלט בחיל האוויר הישראלי דגם משופר של ספייס 1000 תחת השם "ברד קל". גם חיל האוויר ההודי מפעיל פצצות מסוג זה. בפצצת ברד קל נעשה שימוש מוצלח בסכסוך ישראל–איראן–חזבאללה בסוריה. על פיתוח הפצצה וקליטתה בחיל האוויר זכו צוותים של חיל האוויר, רפאל ואלביט מערכות בפרס ביטחון ישראל ב-2019.

מפעילים

ראו גם 
 JDAM
 נשק מונחה

קישורים חיצוניים 

 Spice באתר רפאל - מערכות לחימה מתקדמות

הערות שוליים 

רפאל: טילים
חיל האוויר הישראלי: אמצעי לחימה
פצצות מונחות